Ernst Křenek
Ernst Křenek, 1900-91, østrigsk komponist. Ernst Křeneks provokerende værker fra studietiden i Berlin med deres blanding af Bartók-inspiration, motoriske rytmer, atonalitet, neobarok og postromantik gav ham ry som den vrede unge mand i tysk musik.
Fra 1923 søgte Ernst Křenek at finde en lettilgængelig stil. Operaen Johnny spielt auf (1925-26), præget af puccinisk melodik krydret med underholdningsjazz, fik uhyre succes med opførelser på over 100 scener.
Liedcyklussen Reisebuch aus den österreichischen Alpen (1929) ligger tæt op ad Schuberts liedstil. En mere forpligtende kompositionsteknik fandt han i Schönbergs tolvtonemusik, som han gav sin egen form i bl.a. operaen Karl 5. (1930-33), i korværket Lamentatio Jeremiae prophetae (1941-42) og i lærebogen Studies in Counterpoint (1940).
Nazisterne stemplede ham som kulturbolsjevik, og i 1939 gik han i eksil i USA, hvor han blev statsborger i 1945. Efter krigen fortsatte han sin store produktion af operaer og instrumentalværker, der reflekterede den europæiske modernismes udvikling i serialisme, aleatorik og elektronmusik.
Ernst Křenek kom ofte til Europa som dirigent af egne værker.